15 beseer ná trok deur klaskamer ploeg(Foto: Verskaf) Altesame 15 leerders van die Blue Eagle Secondary School in Cosmo City in Roodepoort, Gauteng, is Woensdag beseer nadat ŉ vragmotor deur ŉ klaskamer by die skool geploeg het. Die vragmotor het ŉ vrag bakstene vervoer. Volgens Kyle van Reenen, woordvoerder van Emer-G-Med, het die voorval omstreeks 11:00 plaasgevind. “Volgens inligting het die vragmotor die pad verlaat en teen ŉ klaskamer vol leerders vasgery,” sê Van Reenen. Die leerders, almal tussen 14 en 18 jaar oud, het geringe tot matige beserings opgedoen en is op die toneel behandel. Steve Mabona, woordvoerder van die departement van onderwys in Gauteng, sê twee leerders is egter na ŉ nabygeleë hospitaal gehaas vir verdere behandeling. “Die departement wens hulle ŉ spoedige herstel toe,” sê Mabona. Berading is ook vir leerders en onderwysers gereël.